แนะลงกองเสี่ยงต่ำ
ฟิลลิปห่วงเศรษฐกิจโลกซึมลึก5ปีฟันธงทองวิ่งเข้าเป้า2,200เหรียญ
24 ส.ค. 2554

ฟิลลิปห่วงเศรษฐกิจโลกซึมลึก5ปีฟันธงทองวิ่งเข้าเป้า2,200เหรียญ
บลจ.ฟิลลิป หวั่นเศรษฐกิจโลกซึมยาว 5 ปีไม่โงหัว เชียร์ลงทุนเสี่ยงต่ำ พันธบัตรรัฐบาล-ทองคำ เชื่อราคาทองวิ่งเข้าเป้า 2,200 เหรียญสหรัฐ 
นายวรรธนะ วงศ์สีนิล ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) ฟิลลิป เชื่อว่าเศรษฐกิจโลกจะถดถอยไปอีกอย่างน้อย 5 ปี เนื่องจากมาตรการแก้ปัญหาทางเศรษฐกิจที่ประเทศสหรัฐอเมริกานำมาใช้โดยการอัดฉีดเงินเข้าสู่ระบบนั้น ไม่สามารถทำให้เศรษฐกิจกลับมาเติบโตได้ ในขณะที่ปัญหาหนี้สาธารณะในกลุ่มประเทศยุโรปนั้นน่าจะรุนแรงกว่าที่เปิดเผยออกมาสู่สาธารณะ
“ไม่เชื่อว่าเศรษฐกิจจะกลับมาได้ในเร็ววัน ถ้ากลับมาได้ใน 5 ปีก็เก่งแล้ว เพราะวิกฤตการเงินที่ทำให้สถาบันการเงินต้องล้มไปนั้นยังมีผลกระทบต่อเนื่องไปอีก ทั้งนี้เศรษฐกิจทั่วโลกจะติดลบ เพราะประเทศใหญ่ๆ อย่างสหรัฐและยุโรปยังไม่ดีขึ้น แม้ว่าประเทศเศรษฐกิจเกิดใหม่รวมทั้งประเทศจีนจะมีการเติบโต แต่ยังไม่มากพอที่จะดึงเศรษฐกิจโลกขึ้นไปได้” นายวรรธนะ กล่าว
ดังนั้น นายวรรธนะ แนะนำว่าควรจะลงทุนในสินทรัพย์ที่มีความเสี่ยงต่ำ โดยเฉพาะพันธบัตรรัฐบาลและทองคำ 
“การที่รัฐบาลทุกประเทศทั่วโลกพิมพ์เงินออกมาเพื่อแก้ปัญหาเศรษฐกิจ จะยิ่งทำให้ราคาทองคำปรับเพิ่มขึ้นได้ เพราะนักลงทุนรวมทั้งธนาคารกลางจะมองว่าเงินไม่มีค่าจึงวิ่งเข้าหาทองคำ ดังนั้นจึงมีความเป็นไปได้ที่ราคาทองคำจะวิ่งขึ้นไปถึง 2,200 เหรียญสหรัฐ/ออนซ์ โดยราคาทองจะมีแต่แพงและแพงกว่า แต่จะไม่มีคำว่าแพงที่สุด เพราะราคาทองจะปรับลดลงต่อเมื่อค่าเงินเหรียญสหรัฐกลับมาแข็งค่ามากๆ ซึ่งหมายความว่าเศรษฐกิจสหรัฐจะต้องกลับมาแข็งแกร่ง ซึ่งเป็นไปได้ยากในปัจจุบัน” นายวรรธนะ กล่าว
นอกจากนี้ นายวรรธนะ ยังกล่าวถึงการดำเนินงานของ บลจ.ฟิลลิป ที่ครบ 5 ปี ในวันที่ 23 ส.ค. ว่า ผลการดำเนินงานที่ดีอย่างต่อเนื่องของกองทุนภายใต้การบริหารจัดการที่มีอยู่ 7 กองทุนนั้น จะทำให้นักลงทุนลงทุนกับ บลจ.ฟิลลิป มากขึ้น และทำให้สินทรัพย์ภายใต้การบริหาร (เอยูเอ็ม) ไปแตะ 1,000 ล้านบาท ในสิ้นปี 2555 จาก 600 ล้านบาทในปัจจุบัน
นายพัชร สมะลาภา กรรมการผู้จัดการ บลจ.กสิกรไทย เปิดเผยว่า ณ วันที่ 22 ส.ค.ที่ผ่านมา กองทุนเปิดเค โกลด์ มีมูลค่าทรัพย์สินสุทธิ 9,811 ล้านบาท เพิ่มขึ้น 3,412 ล้านบาทจากต้นเดือน ส.ค. ส่วนหนึ่งเป็นผลจากราคาทองที่ปรับเพิ่มขึ้นกว่า 300 เหรียญสหรัฐ/ออนซ์ หรือเกือบ 20% ภายใน 1 เดือน และมีเงินใหม่เข้ามาลงทุนกว่า 2,000 ล้านบาท โดยเป็นนักลงทุนใหม่ 3,000 คน